dh-unibe/image-text_koenigsfelden-charters-post-1500 huggingface dataset:
Wir, Agnes, von gots gnaden wilent kuniginn ze Ungˀn, ✳ vˀgen und tuͦn kunt offenbar mit disem brief, won wir
ùns selber vor behebt und us genomen hand gen ùnserm frowen kloster ze Kùngisvelt, Sant Claren
ordens, des wir ouch ir offennē brief und urkùnd hand, ✳ umb alle die guͤtˀ, die wir inen mit unsˀm
guͦt gekouft hand alder noch kouffen, ✳ das wir die wol vˀgeben un̄ wandlen mugen bi ùnsˀm leben
un̄ dar us tuͦn mugent, wz wir wellent. ✳ und darumb sol aller menklich wissen umb den hof
ze Sarmenstorf, den wir mit unsˀm baren guͦt gekoͧft haben umb Johansen un̄ Clausen von Maswandē,
gebruͦder, burgere ze Bremgarten, ✳ derselb hof jeͣrlich giltet zehendhalben mùt kernen, fùnfzig
eigˀ und vier huͤnr ze vasnacht, das wir durch got, durch unser und der herschaft von Oͤsterˀ
sele heiles willen, und uns selber zuͦ einem rechten selgeret den vorgeschrib̄n hofe ✳ ze Sarmenstorf
geben und geben haben mit disem brief ✳ den Minren Bruͦdern des coventes ze Kunigsvelt, ✳ das si
den von uns ewklich niesen und haben soͤnt und mit den zinsen un̄ nùtzen tuͦn un̄ wandolen sont,
als wir ✳ un̄ die geistlichen lùte, ✳ ✳ der minister un̄ der custer dˀ Minren Bruͦdˀn, es geordenot, gemeint
und gesetztet hand. ✳ und des zuͦ warem urkùnde un̄ ewigˀ bestetnuzz, so hab̄n wir unser
insigel gehenket an disen brief, der geb̄n ist ze Kunigsvelt ✳ an an mendag vor sant Jacobs tag,
nach Cristi gebùrt tuseng drùhundtˀ jar und dar nach in dem nùnden un̄ fùnfzigostem jare. ✳
Königsf. 289
Staatsarchiv
AARGAU
de el̄ia pro infirmis
✳
unùtz und langest
abgeloͤst ✳
von dem hoff zu
Sarmēstorff
Mont: vor Jak:
✳
K ✳ T ✳ 76 ✳
1359 ✳